ยิ่งลักษณ์บรรเลงเทเงินลงหมู่บ้านชุดแรก6หมื่นล.
ครม.ทุ่มเงินลงระบบเต็มเหยียดเติมใส่เอสเอ็มแอลล็อตแรก 1.53 หมื่นหมู่บ้าน แถมอัด 5.22 หมื่นล้านบาท จ่ายเบี้ยผู้สูงอายุตามขั้นบันได
19 ต.ค. 2554

ครม.ทุ่มเงินลงระบบเต็มเหยียดเติมใส่เอสเอ็มแอลล็อตแรก 1.53 หมื่นหมู่บ้าน แถมอัด 5.22 หมื่นล้านบาท จ่ายเบี้ยผู้สูงอายุตามขั้นบันได 
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบการดำเนินโครงการพัฒนาศักยภาพของหมู่บ้านและชุมชน (เอสเอ็มแอล) ระยะที่ 1 วงเงิน 5,920 ล้านบาท และเป็นงบดำเนินการ 80 ล้านบาท โดยให้เบิกจ่ายจากงบกลาง ประจำปีงบประมาณ 2554 ใช้ไปพลางก่อน
ทั้งนี้ การจัดสรรงบโครงการเอสเอ็มแอล ในปีงบประมาณ 2555 มีวงเงินทั้งสิ้น 1.61 หมื่นล้านบาท สำหรับหมู่บ้านและชุมชนทั่วประเทศ 4.31 หมื่นหมู่บ้าน โดยหมู่บ้านขนาดเล็กได้รับการจัดสรรเงิน 3 แสนบาท หมู่บ้านขนาดกลางได้รับจัดสรรเงิน 4 แสนบาท และหมู่บ้านขนาดใหญ่ได้รับการจัดสรรเงิน 5 แสนบาท
น.ส.อนุตตมา ระบุว่า น.ส.ยิ่งลักษณ์ ชินวัตร นายกรัฐมนตรี ได้ย้ำว่า การจัดสรรเงินเอสเอ็มแอลที่ ครม.อนุมัติ 6,000 ล้านบาท สำหรับหมู่บ้านและชุมชน 1.53 หมื่นแห่งนั้น ให้เน้นการจัดสรรเงินลงไปให้หมู่บ้านและชุมชนที่อยู่ในพื้นที่ประสบอุทกภัยเป็นอันดับแรก เพื่อให้คนในชุมชนได้มีโอกาสนำเงินดังกล่าวไปแก้ไขปัญหาของชุมชน และต้องการให้เม็ดเงินลงไปในระบบมากขึ้น
นางฐิติมา ฉายแสง โฆษกประจำสำนักนายกรัฐมนตรี กล่าวเพิ่มเติมว่า นอกจากเอสเอ็มแอลแล้ว ครม.ยังมีมติอนุมัติให้ใช้เงินงบประมาณปี 2555 ในวงเงิน 5.22 หมื่นล้านบาท เพื่อจ่ายเป็นเบี้ยยังชีพรายเดือนให้กับผู้สูงอายุจำนวน 6.55 ล้านคน โดยให้เริ่มจ่ายตั้งแต่เดือน ต.ค. 2554 เป็นต้นไป
อัตราการจ่ายเบี้ยยังชีพผู้สูงอายุจะเป็นแบบขั้นบันได ผู้สูงอายุที่มีอายุตั้งแต่ 60-69 ปี จะได้รับเบี้ยยังชีพ 600 บาทต่อเดือน อายุ 70-79 ปี จะได้รับเบี้ยยังชีพ 700 บาทต่อเดือน อายุ 80-89 ปี จะได้รับเบี้ยยังชีพ 800 บาทต่อเดือน และอายุ 90 ปีขึ้นไป จะได้รับเบี้ยยังชีพ 1,000 บาทต่อเดือน
นางฐิติมา ระบุว่า เบี้ยยังชีพผู้สูงอายุในอัตราใหม่ของรัฐบาลจะส่งผลให้ต้องใช้งบประมาณที่ใช้ในการจ่ายเบี้ยยังชีพผู้สูงอายุในปีงบประมาณ 2555 จะเพิ่มจากปี 2554 ที่มีการตั้งงบไว้ 1.62 หมื่นล้านบาท
แหล่งข่าวจากทำเนียบรัฐบาล เปิดเผยว่า นายกฯ ได้กำชับกับนายธีระชัย ภูวนาถนรานุบาล รมว.คลัง เพื่อให้เร่งอัดเงินลงไปในระบบ ทั้งกองทุนหมู่บ้านและเร่งจัดทำนโยบายพักหนี้เกษตรกรเพิ่มเติม